**Prijímacie konanie do 1. ročníka pre školský rok 2024/2025**

**(osemročné štúdium)**

V školskom roku 2024/2025 bude otvorená jedna trieda osemročného gymnázia – 26 žiakov.

* do prvého ročníka osemročného vzdelávacieho programu v gymnáziách môže byť prijatý uchádzač, ktorý získal primárne vzdelanie, je aktuálne žiakom piateho ročníka ZŠ (úspešne ukončí piaty ročník základnej školy v školskom roku 2023/24) a splnil podmienky prijímacieho konania,
* do osemročného vzdelávacieho programu študijného odboru gymnázium možno prijať uchádzača len do prvého ročníka,
* škola je schopná zabezpečiť integráciu žiakov so zdravotným znevýhodnením, upozorňujeme však, že adaptácia žiakov so špecifickými poruchami učenia na štúdium na osemročnom gymnáziu býva komplikovaná.

Termíny:

Zákonný zástupca neplnoletého uchádzača podáva prihlášku na vzdelávanie KGŠM do **20. marca 2024** spravidla prostredníctvom svojej ZŠ buď elektronicky (cez Edupage alebo e-Školu), alebo v listinnej podobe na tlačive schválenom MŠVVaŠ,podpísanom oboma zákonnými zástupcami.Prihláška je platná aj s podpisom jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi KGŠM písomné vyhlásenie.

**Do 29. 3. 2024** je potrebné doručiť na adresu Katolíckeho gymnázia Š. Moysesa:

* informovaný súhlas so psychologickým vyšetrením (testy študijných predpokladov)

Informovaný súhlas je potrebné stiahnuť na webových stránkach KGŠM v sekcii Prijímacie skúšky, vytlačiť a vyplniť.

* [dotazník o aktivitách vo farnosti 8RG](https://cloud7s.edupage.org/cloud?z%3AYY7XAPs3CJ6kIxDcc5WL8lNNoCYiFyMoUdpub0tlnSe7L4RdJD6FNRMLOhO2YZwo)

Tento dotazník je potrebné stiahnuť na webových stránkach KGŠM v sekcii Prijímacie skúšky, vytlačiť a vyplniť. Dotazník potvrdzuje kňaz príslušnej farnosti.

* fotokópie diplomov z predmetových olympiád a Pytagoriády
* [súhlas so spracovaním osobných údajov pre uchádzačov](https://cloud8s.edupage.org/cloud?z%3Aom2qCCze8ponFgoQMmIomTvZFZEOwlz8pQ7l%2FXpOO4tGE4ozvHXC8YXzDHTLLEzo) (ak nie je súčasťou prihlášky)
* uchádzač so špeciálnymi výchovno-vzdelávacími potrebami (integrovaní žiaci) prikladá kópiu správy z diagnostického vyšetrenia vykonaného zariadením poradenstva a prevencie, ktorá nie  je staršia ako dva roky
* uchádzač so zmenenou pracovnou schopnosťou predkladá aj potvrdenie o zmenenej pracovnej schopnosti
* uchádzač so zdravotným znevýhodnením (vrátane integrovaných žiakov) predkladá vyjadrenie lekára so špecializáciou všeobecné lekárstvo o zdravotnej spôsobilosti študovať zvolený odbor vzdelávania
* kópie vysvedčení za 4. a 5. ročník prikladá len uchádzač, ktorý bol na vysvedčení hodnotený slovne.

Všetky potrebné dokumenty sú k dispozícii na stiahnutie na stránke KGŠM v sekcii Prijímacie skúšky.

**Prijímacie skúšky sa budú konať 2. 5. 2024 (1. termín) a 6. 5. 2024 (2. termín).**Konkrétny termín s časom vám bude doručený formou pozvánky na prijímacie skúšky v dostatočnom predstihu.

**Riaditeľ školy zverejní výsledky prijímacieho konania dňa 17. mája 2024**. **Zákonný zástupca najneskôr 22. mája 2024 (23:59 hod.) elektronicky alebo v listinnej podobe písomne potvrdí strednej škole prijatie na vzdelávanie.**

Na osemročných gymnáziách je možné konať len 1 kolo prijímacích skúšok. Druhé kolo prijímacích skúšok na nenaplnený počet miest nie je možné realizovať.

Kritériá prijímacieho konania:

Pri prijímaní žiaka na osemročné štúdium sa zohľadňuje počet bodov, ktoré žiak získa za:

1. Test študijných predpokladov. Test vykonávajú a vyhodnocujú odborní zamestnanci centra poradenstva a prevencie v Banskej Bystrici. Testovanie zisťuje úroveň logického myslenia, numerické schopnosti, pamäťové schopnosti, pozornosť žiaka a rýchlosť myslenia. Nejedná sa o osobnostné testy ani o osobnú či rodinnú anamnézu.
2. Prijímacie skúšky zo slovenského jazyka (test zo slovenského jazyka a literatúry).
3. Prijímacie skúšky z matematiky (test z matematiky).
4. Priemerný prospech za 1. polrok piateho ročníka ZŠ (okrem predmetov výchovného zamerania\*) prepočítaný nasledovným spôsobom:

1,0 – 1,09 10 b.

1,10 – 1,19 9 b.

1,20 – 1,29 8 b.

1,30 – 1,39 7 b.

1,40 – 1,49 6 b.

1,50 – 1,59 5 b.

1,60 – 1,69 4 b.

1,70 – 1,79 3 b.

1,80 – 1,89 2 b.

1,90 – 1,99 1 b.

Predmet katolícke náboženstvo je na katolíckych ZŠ všeobecnovzdelávacím predmetom, preto sa do priemeru započítava.

1. Aktivity vo farnostiach (dotazník potvrdzuje kňaz vo farnosti a je zverejnený na stránke školy) <http://kgsm.edupage.sk/files/dotaznik-prijimacie_skusky-8.rocne_gymnazium.pdf>.

Body udeľuje duchovný správca školy na základe bodovníka, ktorý je k dispozícii k nahliadnutiu na sekretariáte školy. Maximálny počet bodov je 10. Odovzdanie dotazníka nie je povinné. V prípade, že dotazník nebude na KGŠM doručený, uchádzačovi bude za toto kritérium udelených 0 bodov.

1. Bonusové body je možné získať za 1.-3. miesto na okresnom, krajskom, celoštátnom alebo medzinárodnom kole predmetových olympiád a Pytagoriády. Fotokópie diplomov musia byť doručené na KGŠM do 29. 3. 2024. V prípade, že sa olympiáda alebo Pytagoriáda v aktuálnom šk. roku uskutoční po 29. 3. 2024, je možné fotokópiu diplomu doručiť dodatočne, najneskôr však tak, aby bola fyzicky prítomná na KGŠM 30. 4. 2024 (posledný pracovný deň pred termínom konania prijímacích skúšok). Za diplomy doručené po tomto dátume (30. 4. 2024) už nebudeme prideľovať bonusové body!

Predmetová olympiáda sa započítava do celkového hodnotenia, ak sa žiak umiestnil na 1. až 3. mieste v okresnom, krajskom, celoslovenskom alebo medzinárodnom kole v predmetových olympiádach, olympiáde ľudských práv, olympiáde kritického myslenia, biblickej olympiáde, technickej olympiáde a Pytagoriáde. Úspech na iných súťažiach sa pri prijímacom konaní nezohľadňuje. Ak žiak v danom roku získal umiestnenie na nejakej olympiáde, je potrebné zaslať všetky diplomy (za úspech na okresnom aj za úspech na krajskom kole, aj za úspech na celoštátnom kole) – za každý diplom budú pridelené body.

|  |  |  |  |
| --- | --- | --- | --- |
|  | 1. miesto | 2. miesto | 3. miesto |
| Okresné kolo | 3 | 2 | 1 |
| Krajské kolo | 3 | 2 | 1 |
| Celoštátne kolo | 3 | 2 | 1 |
| Medzinárodné kolo | 3 | 2 | 1 |

Maximálny bodový zisk za jednotlivé oblasti:

|  |  |
| --- | --- |
| Oblasť | Body |
| 1. Test študijných predpokladov | max. 30 |
| 2. Test zo SJL | max. 25 |
| 3. Test z matematiky | max. 25 |
| 4. Priemerný prospech na ZŠ  | max. 10 |
| 5. Aktivity vo farnosti | max. 10 |
| Spolu | max. 100 bodov |
| Bonus - úspechy na predmetových olympiádach a Pytagoriáde | 1-3 body za diplom |

Pre žiakov so zdravotným znevýhodnením sa forma prijímacej skúšky určí s prihliadnutím na ich zdravotné znevýhodnenie. Týka sa to žiakov s ŠVVP. O tejto skutočnosti je potrebné vopred informovať KGŠM (v dostatočnom predstihu pred termínom prijímacích skúšok – najneskôr 29. 3. 2024 formou fotokópie správy z diagnostického vyšetrenia nie staršej ako 2 roky).

Žiak vykoná úspešne prijímacie pohovory, ak z testu z matematiky dosiahne minimálne 12 bodov a zároveň z testu zo slovenského jazyka a literatúry dosiahne minimálne 12 bodov.

Po pridelení bodov za jednotlivé oblasti budú prijatí tí žiaci, ktorí sa umiestnia na prvých 26 miestach.

V prípade rovnosti bodov má prednosť:

1. žiak so zmenenou pracovnou schopnosťou,
2. žiak, ktorý navštevoval katolícku základnú školu,
3. žiak, ktorý získal vyšší počet bodov za aktivity vo farnosti,
4. žiak, ktorý v teste zo SJL a MAT získal vyšší súčet bodov.

V iných prípadoch rozhodne riaditeľ školy po zohľadnení ostatných kritérií.

V Banskej Bystrici, 23. 11. 2023

 Mgr. Ľubomír Kopál

 riaditeľ školy